Carlos wil wys hy is die tennisbaas van BarcelonaCarlos Alcaraz het sy eerste wedstryd in Barcelona op ’n drafstap gewen. (Foto: Twitter/Barcelona-ope) As ŉ mens na Carlos Alcaraz se spel kyk, lyk dit of sy fiksheidsprobleme iets van die verlede is. Die jong ster het vroeër die Monte Carlo-meesterstoernooi misgeloop nadat hy van artritis en spierongemak gekla het. Hy was egter weer op sy heel beste in sy eerste wedstryd van die Barcelona-ope in Spanje toe hy lag-lag met Nuno Borges afgereken het. Die eindtelling was 6-3 en 6-1 in die guns van die wêreld se naasbeste speler. Hy het oudergewoonte met sy kragspel beïndruk en hy het sy teenstander met sy vurige mokerhoue onder druk geplaas. “Ek voel baie goed, ek beweeg sonder enige probleme en ek slaan die bal lekker hard. Ek speel altyd met baie selfvertroue hier en dit is ŉ spesiale plek vir my,” het Alcaraz gesê. Die 19-jarige speler sal poog om sy titel in dié Spaanse stad te verbeter nadat hy verlede jaar in die eindstryd met sy landgenoot, Pablo Carreno Busta, klaargespeel het. Dit is omtrent ŉ Spaanse tennisfees: Alcaraz sal volgende teen Roberto Bautista Agut te staan kom. Dan het Casper Ruud weerwraak teen Ben Shelton geneem. Die Noorweegse speler – wat in hul vorige ontmoeting teen die Amerikaner vasgeval het – het nou hul tweestryd in Barcelona met 6-2 en 7-6 gewen. “Ek wou hom natuurlik op die baan terugkry,” het ŉ glimlaggende Ruud ná die wedstryd gesê. “Ons het nou op ŉ ander speeloppervlak en in ŉ ander kontinent gespeel en ek voel dat dit my spel ŉ bietjie beter pas. Maar ons het al twee goeie tennis gespeel.” Roberto Bautista Agut klop Bernabe Zapata Miralles met 6-2 en 6-2 Carlos Alcaraz klop Nuno Borges met 6-3 en 6-1 Emil Ruusuvori klop Frances Tiafoe met 6-4, 6-7 en 6-4 Alejandro Davidovich Fokina klop Tomas Etcheverry met 6-3 en 6-3 Casper Ruud klop Ben Shelton met 6-2 en 7-6